b'\n_START_ARTICLE_\nMedicinska fakulteta Univerze v Ljubljani\n_START_SECTION_\nOrganizacija\n_START_PARAGRAPH_\nUL Medicinska fakulteto sestavlja 6 organov fakultete. To so dekan, senat, upravni odbor, \xc5\xa1tudentski svet, akademski zbor in Kuratorij Ora\xc5\xbenove zapu\xc5\xa1\xc4\x8dine. Pouk, znanstveno-raziskovalno delo in strokovna dejavnost se odvija v okviru organizacijskih enot. Administrativno slu\xc5\xbebo vodi tajnik UL MF, v okviru tajni\xc5\xa1tva deluje tudi Slu\xc5\xbeba za \xc5\xa1tudentske zadeve UL MF.\n_START_SECTION_\nSenat\n_START_PARAGRAPH_\nSenat je najvi\xc5\xa1ji strokovni organ UL Medicinske fakultete. Sestavljajo ga visoko\xc5\xa1olski u\xc4\x8ditelji fakultete, ki zasedajo pedago\xc5\xa1ka delovna mesta ne glede na to, ali so ta za polni ali kraj\xc5\xa1i delovni \xc4\x8das. Kandidate za senat predlagajo katedre in in\xc5\xa1tituti UL MF akademskemu zboru, ki jih nato izvoli za \xc5\xa1tiri leta. \xc4\x8clani senata so tudi \xc5\xa1tudenti UL MF, ki jih imenuje \xc5\xa0tudentski svet UL MF. Senat razpravlja o in sprejema odlo\xc4\x8ditve o delovanju UL MF in poteku pedago\xc5\xa1kega in strokovnega procesa._NEWLINE_Predsednik senata je dekan Igor \xc5\xa0vab.\n_START_SECTION_\nAkademski zbor\n_START_PARAGRAPH_\nAkademski zbor sestavljajo visoko\xc5\xa1olski u\xc4\x8ditelji, znanstveni delavci in sodelavci, ki so na UL MF v rednem delovnem razmerju s polnim ali kraj\xc5\xa1im delovnim \xc4\x8dasom in ki so jih za \xc5\xa1tiri leta izvolili strokovni kolegiji kateder in in\xc5\xa1titutov z ve\xc4\x8dino glasov, ob upo\xc5\xa1tevanju enakomerne zastopanosti glede na vrsto pedago\xc5\xa1kih nazivov \xc4\x8dlanov posamezne enote._NEWLINE_Predsednica akademskega zbora je Mojca Mati\xc4\x8di\xc4\x8d.'